b'\n_START_ARTICLE_\nValgymo lazdel\xc4\x97s\n_START_PARAGRAPH_\nValgymo lazdel\xc4\x97s, valgomosios lazdel\xc4\x97s \xe2\x80\x93 pora plon\xc5\xb3 vienodo dyd\xc5\xbeio pagaliuk\xc5\xb3, yra tradicinis Ryt\xc5\xb3 Azijos (sinosferos) \xc5\xa1ali\xc5\xb3 stalo \xc4\xafrankis. Paprastai jos gaminamos i\xc5\xa1 med\xc5\xbeio, bambuko, kaulo, dramblio kaulo, metalo, o \xc5\xa1iais laikais \xe2\x80\x93 ir i\xc5\xa1 plastiko. Manoma, kad Kinijos imperatoriaus r\xc5\xabmuose maisto tikrinimui buvo naudojamos sidabrin\xc4\x97s lazdel\xc4\x97s, juoduojan\xc4\x8dios nuo kai kuri\xc5\xb3 nuod\xc5\xb3.\n_START_SECTION_\nIstorija\n_START_PARAGRAPH_\nValgymo lazdel\xc4\x97s buvo i\xc5\xa1rastos Kinijoje prie\xc5\xa1 ma\xc5\xbedaug 3000\xe2\x80\x935000 met\xc5\xb3. Tiksli data n\xc4\x97ra \xc5\xbeinoma._NEWLINE_Pana\xc5\xa1\xc5\xabs \xc4\xafrankiai taip pat buvo atrasti Meggido archeologin\xc4\x97je radimviet\xc4\x97je Izraelyje. Jie priklaus\xc4\x97 skit\xc5\xb3 \xc4\xafsibrov\xc4\x97liams. Gali b\xc5\xabti, kad \xc5\xa1is radinys rodo senov\xc4\x97je egzistavusius prekybinius santykius tarp Vidurio ir Tolim\xc5\xb3j\xc5\xb3 Ryt\xc5\xb3, arba skit\xc5\xb3 lazdel\xc4\x97s gal\xc4\x97jo b\xc5\xabti i\xc5\xa1rastos nepriklausomai._NEWLINE_VI \xe2\x80\x93 VIII a. valgymo lazdeles pla\xc4\x8diai naudojo uig\xc5\xabrai Mongolijos step\xc4\x97se._NEWLINE_XVII \xe2\x80\x93 XVIII a. Japonijoje egzistavo kovos menas ha\xc5\xa1id\xc5\xbeiutsu, kur \xc5\xa1iek tiek pailgintos metalin\xc4\x97s valgymo lazdel\xc4\x97s buvo naudojamos kaip ginklas.\n_START_SECTION_\nNaudojimas\n_START_PARAGRAPH_\nAbi lazdel\xc4\x97s laikomos vienoje rankoje. Viena \xe2\x80\x93 suspausta tarp nyk\xc5\xa1\xc4\x8dio ir rodomojo pir\xc5\xa1to, kita \xe2\x80\x93 tarp did\xc5\xbeiojo ir bevard\xc5\xbeio pir\xc5\xa1t\xc5\xb3 bei remiasi \xc4\xaf tarp\xc4\x85 tarp nyk\xc5\xa1\xc4\x8dio ir likusi\xc5\xb3 pir\xc5\xa1t\xc5\xb3. \xc5\xa0i paprastai visada b\xc5\xabna vienodoje pad\xc4\x97tyje, o manipuliuojama pirm\xc4\x85ja._NEWLINE_Lazdel\xc4\x97mis imami i\xc5\xa1 anksto susmulkinto maisto gabaliukai, ry\xc5\xbei\xc5\xb3 gumul\xc4\x97liai ar pana\xc5\xa1iai._NEWLINE_Tradici\xc5\xa1kai pagal etiket\xc4\x85, lazdel\xc4\x97s visada laikomos de\xc5\xa1in\xc4\x97je rankoje, net kairiaranki\xc5\xb3. \xc5\xa0iuo metu tradicija beveik i\xc5\xa1nykusi, ta\xc4\x8diau kai kur lazdel\xc4\x97s kair\xc4\x97je rankoje vis dar gali b\xc5\xabti palaikyta netaktu.\n_START_SECTION_\nKita\n_START_PARAGRAPH_\nVien Kinijoje kas metus sunaudojama apie 45 milijardus vienkartini\xc5\xb3 medini\xc5\xb3 lazdeli\xc5\xb3. Tai yra apie 1,7 milijon\xc5\xb3 kubini\xc5\xb3 metr\xc5\xb3 med\xc5\xbeio, arba kitaip \xe2\x80\x93 apie 25 milijonus suaugusi\xc5\xb3 med\xc5\xbei\xc5\xb3. Nuo 2006 met\xc5\xb3 baland\xc5\xbeio Kinijoje prid\xc4\x97ti 5\xc2\xa0% prie mokes\xc4\x8dio u\xc5\xbe lazdeles, norint ma\xc5\xbeinti vienkartin\xc4\xaf j\xc5\xb3 naudojim\xc4\x85. Per ateinan\xc4\x8dius 12 met\xc5\xb3 planuojama palaipsniui mokest\xc4\xaf kelti dar daugiau._NEWLINE_2003 met\xc5\xb3 medicininiai tyrimai rodo, kad nuolatinis valgymas lazdel\xc4\x97mis gali \xc5\xa1iek tiek padidinti rizik\xc4\x85 susirgti osteoartritu. \xc5\xa0i rizika yra susijusi su nekokybi\xc5\xa1ku medini\xc5\xb3 lazdeli\xc5\xb3 i\xc5\xa1plovimu po valgio, taip sudarant palanki\xc4\x85 terp\xc4\x99 daugintis bakterijoms.'